E-3255/2007

Mál þetta, sem dómtekið var í dag, er höfðað með stefnu, birtri 30. apríl 2007.

Stefnandi er VGK-Hönnun hf., Grensásvegi 1, Reykjavík, en stefndi er 5X ehf., Unubakka 11, Þorlákshöfn.

I.

Stefnandi krefst þess að stefndi verði dæmdur til að greiða honum skuld að fjárhæð 880.387 krónur, ásamt dráttarvöxtum samkvæmt III. kafla vaxtalaga nr. 38/2001, af 517.984 krónum frá 21. júní 2006 til 21. október sama ár, þá af 597.984 krónum frá þ.d. til 21. febrúar 2007, en frá þeim degi af 880.387 krónum til greiðsludags, allt þó að frádreginni innborgun á kröfuna 1. ágúst 2006 að fjárhæð 79.990 krónur. Að auki krefst stefnandi vaxtareiknings í samræmi við 12. gr. vaxtalaga, svo og málskostnaðar að skaðlausu, að mati réttarins.

Stefndi krefst sýknu af öllum kröfum stefnanda og málskostnaðar úr hendi stefnanda, að mati dómsins.

II.

Í stefnu er krafa stefnanda sögð samkvæmt þremur reikningum vegna kaupa stefnda á verkfræðiþjónustu stefnanda tímabilið frá maí 2006 til janúar 2007. Reikningarnir sundurliðast þannig:

Nr. Útgáfudagur Fjárhæð kr.

SRB14393 31.05.2006 517.984

SRB15991 30.09.2006 80.000

SRB17630 31.01.2007 282.403

Að því er fram kemur í stefnu voru 79.990 krónur greiddar inn á kröfuna 1. ágúst 2006, og dregst sú innborgun frá stöðu hennar á innborgunardegi. Reikningarnir voru sendir stefnda á útgáfudegi, en gjalddagi var 21. næsta mánaðar, og frá þeim degi er krafist dráttarvaxta. Stefndi mun ekki hafa sinnt tilmælum stefnanda um greiðslu reikninganna, og því er mál þetta nú höfðað.

Stefnandi kveðst reisa kröfu sína á almennum reglum samninga- og kröfuréttar um efndir fjárskuldbindinga, einkum lögum nr. 50/2000 og lögum nr. 42/2000, og rekur málið samkvæmt ákvæðum laga nr. 91/1991. Dráttarvaxtakrafa er gerð á grundvelli III. kafla vaxtalaga nr. 38/2001, en um málskostnaðarkröfu er vísað til 1. mgr. 130. gr. laga nr. 91/1991. Um varnarþing vísast til 1. mgr. 36. gr. laga nr. 91/1991.

III.

Í greinargerð stefnda segir að stefnandi hafi tekið að sér að hanna og panta trégrind í fasteign sem stefndi hafi verið að byggja í Þorlákshöfn. Hafi stefnandi hannað trégrindina og pantað, en pöntunin hafi ekki verið í neinu samræmi við teikningar og hönnun og því ekki komið að notum fyrir stefnda. Vegna þessa hafi stefnandi valdið stefnda talsverðu tjóni og áskilji stefndi sér rétt til að endurkrefja stefnanda vegna þess tjóns. Kveðst stefndi ekki vilja greiða fyrir hina misheppnuðu vinnu stefnanda.

Um lagarök kveðst stefndi vísa til almennra reglna samninga- og kröfuréttar, auk laga nr. 91/1991. Málskostnaðarkrafa hans styðst við 21. kafla laga nr. 91/1991.

IV.

Aðalmeðferð í máli þessu var fyrirhuguð í dag. Skömmu fyrir þinghaldið hafði lögmaður stefnda símasamband við dómara og tjáði honum að viðskiptum lögmannsins og stefnda væri lokið, og dveldi forsvarsmaður stefnda í útlöndum. Kvaðst lögmaðurinn ekki sjá ástæðu til að sækja þing og halda uppi frekari vörnum, en ítrekaði þær kröfur sem fram kæmu í greinargerð stefnda. Lögmaður stefnanda, sem mættur var til aðalmeðferðar, kvaðst ekki sjá ástæðu til þess að svara vörnum stefnda í skriflegri sókn. Með vísan til 3. mgr. 96. gr. laga nr. 91/1991, um meðferð einkamála, var málið dómtekið.

Í máli þessu liggja fyrir þrír reikningar stefnanda til stefnda, ásamt sundurliðunum vegna verkfræðiþjónustu stefnanda. Reikningarnir eru sömu fjárhæðar og áður er lýst, gefnir út 31. maí 2006, 30. september 2006 og 31. janúar 2007. Kemur þar fram að gjalddagi sé 21. næsta mánaðar. Á alla reikningana er ritað „Verk nr. 9.830.279 Ísleifsbúð 1-9, raðhús-hönnun“, en það mun vera sú fasteign sem stefndi var að byggja í Þorlákshöfn.

Meðal gagna málsins er einnig yfirlýsing, sem lögð var fram af stefnda, útgefin 18. september 2007 af S-kk-þgf J-kk-þgf, sölumanni hjá Byko. Er þar greint frá því að I-kk-nf B-kk-nf hafi komið að máli við S-kk-þf og beðið hann um að ákvarða hvaða stærðir af límtrésbitum þyrfti í tiltekið hús í Þorlákshöfn samkvæmt teikningu. Hafi I-kk-nf hringt í verkfræðing og fengið þaðan upplýsingar um stærðir og magn límtrésbita. S-kk-nf hafi afgreitt límtrésbitana, en síðar hafi komið ljós að þeir hafi verið allt of stuttir. Því hafi þurft að panta nýja límtrésbita.

Af hálfu stefnanda hafa verið lögð fram tölvupóstsamskipti stefnanda og stefnda á tímabilinu frá 4. maí 2006 til 26. janúar 2007, þar sem sjá má að stefnandi hefur verið að starfa í þágu stefnda og veitt honum verkfræðiráðgjöf.

Þar sem þingsókn féll niður af hálfu stefnda, ber samkvæmt 3. mgr. 96. gr. laga nr. 91/1991, um meðferð einkamála, að dæma málið eftir fram komnum kröfum og gögnum stefnanda, með tilliti til þess sem fram hefur komið af hálfu stefnda.

Af málatilbúnaði stefnda verður ekki séð að hann mótmæli fjárhæð reikninga stefnanda eða dragi í efa að stefnandi hafi unnið þá vinnu sem þar er reikningsfærð. Virðist hann byggja mál sitt á því að stefnandi hafi valdið honum tjóni vegna rangrar pöntunar og vilji því ekki greiða kröfuna. Stefndi hefur þó í engu fært sönnur á að stefnandi hafi valdið honum tjóni, hvað þá um fjárhæð þess eða tengsl hins meinta tjóns við þá þjónustu sem stefnandi hefur óumdeilt látið stefnda í té. Ofangreind yfirlýsing frá S-kk-þgf J-kk-þgf hefur enga þýðingu við úrlausn málsins, enda verður ekki séð hvernig hann eða nafngreindur einstaklingur, I-kk-nf B-kk-nf, tengist máli þessu.

Krafa stefnanda verður því tekin til greina, eins og hún er sett fram í stefnu.

Með hliðsjón af úrslitum málsins, sbr. og 1. mgr. 130. gr. laga nr. 91/1991, um meðferð einkamála, verður stefndi dæmdur til að greiða stefnanda málskostnað, sem telst hæfilegur 200.000 krónur.

I-kk-nf E-kk-nf héraðsdómari kvað upp dóm þennan.

D Ó M S O R Ð:

Stefndi, 5X ehf., greiði stefnanda, VGK-Hönnun hf., 880.387 krónur, ásamt dráttarvöxtum samkvæmt III. kafla vaxtalaga nr. 38/2001, af 517.984 krónum frá 21. júní 2006 til 21. október sama ár, þá af 597.984 krónum frá þ.d. til 21. febrúar 2007, en frá þeim degi af 880.387 krónum til greiðsludags, allt þó að frádreginni innborgun á kröfuna 1. ágúst 2006 að fjárhæð 79.990 krónur. Dráttarvextir leggist við höfuðstól á 12 mánaða fresti.

Stefndi greiði stefnanda 200.000 krónur í málskostnað.

I-kk-nf E-kk-nf